b"\n_START_ARTICLE_\nAlberto Peral\n_START_SECTION_\nBiografia\n_START_PARAGRAPH_\nVa comen\xc3\xa7ar a destacar en el principi dels anys 90. Des de la seva primera exposici\xc3\xb3 individual a la Fundaci\xc3\xb3 Joan Mir\xc3\xb3 de Barcelona en el 1992 fins avui, ha creat un recorregut conceptual que l'ha portat a transitar per una gran diversitat de medis, des del dibuix, la fotografia o l'escultura, fins a la instal\xc2\xb7laci\xc3\xb3 i el v\xc3\xaddeo, d'aquesta manera ens intenta mostrar la bellesa de les formes m\xc3\xa9s simples i essencials i el poder simbi\xc3\xb2tic que contenen aquestes.\n_START_SECTION_\nObra\n_START_PARAGRAPH_\nA trav\xc3\xa9s de l'essencialisme que troba en la naturalesa i en la cultura com a manifestacions d'un ordre c\xc3\xb2smic que l'artista abstreu i ens el presenta dotat d'una intensa sensualitat material, convida a la reflexi\xc3\xb3 a trav\xc3\xa9s de les seves obres. Segons ell, el millor m\xc3\xa8tode per a fer art \xc3\xa9s l'organitzaci\xc3\xb3 dels conceptes, ja que ser\xc3\xa0 la idea del projecte la que marcar\xc3\xa0 a l'artista com fer la seva obra._NEWLINE_L'obra d'Alberto Peral es caracteritza per la utilitzaci\xc3\xb3 de formes senzilles a les quals c\xc3\xa0rrega d'un suggerent potencial simb\xc3\xb2lic. Per mitj\xc3\xa0 del color o de la geometria pret\xc3\xa9n expressar plantejaments conceptuals d'una gran complexitat per\xc3\xb2 partint sempre d'idees molt subtils que aspiren a un ideal de bellesa absolut. Treballa tant el suport videogr\xc3\xa0fic com el fotogr\xc3\xa0fic o el dibuix, per\xc3\xb2 potser s\xc3\xb3n les seves produccions en el g\xc3\xa8nere escult\xc3\xb2ric la part del seu treball m\xc3\xa9s coneguda.\n_START_SECTION_\nSuperf\xc3\xadcie\n_START_PARAGRAPH_\nSuperf\xc3\xadcie (1992) va ser exposada a l'Espai 10 de la Fundaci\xc3\xb3 Joan Mir\xc3\xb3 de Barcelona entre el 3 de desembre de 1992 i el 10 de gener de 1993. Aquesta fou la primera mostra individual de l'artista, que va exposar junt amb la tamb\xc3\xa9 basca Ana Laura Al\xc3\xa1ez, en la qual va efectuar una revisi\xc3\xb3 sobre les possibilitats de la figuraci\xc3\xb3 en l'escultura, tot realitzant un recorregut des de l'abstracci\xc3\xb3 cap a la figuraci\xc3\xb3, utilitzant el cap hum\xc3\xa0 com a motiu escult\xc3\xb2ric.\n_START_SECTION_\nBailando\n_START_PARAGRAPH_\nBailando (2007) es pot considerar com una de les seves obres m\xc3\xa9s importants. Aquesta consisteix en la filmaci\xc3\xb3 en 16 mm d'una s\xc3\xa8rie de balls del repertori d'un grup de danses tradicionals. S\xc3\xb3n danses on l'origen \xc3\xa9s incert encara que la seva estructura pot ser datada al segle XIX. L'artista s'interessa en el ball com a construcci\xc3\xb3, on els ritmes es van acoblant amb una estructura interna, tancada i unit\xc3\xa0ria. Els balls han estat elegits per la seva estructura circular. Els ballarins roten i creen formes que poden recordar a estructures c\xc3\xb2smiques. De fet el seu significat inicial sembla una forma de comunicar-se amb el cosmos, de manera que per la seva visi\xc3\xb3 s'ha optat pel punt de vista zenital. El resultat relaciona aquestes formes tant amb estructures moleculars, com amb les c\xc3\xbapules barroques o els diagrames t\xc3\xa0ntrics indis. Peral mostra unes obres en qu\xc3\xa8 els balls es transformen en un diagrama expansiu, en un nucli o punt d'energia, on m\xc3\xbasica, forma i dansa constitueixin un tot, un principi generador. L'obra fou exposada el 2007 al Museo Reina Sofia."